রাজ্যে বিধানসভা নির্বাচনের জন্য বুধবার দিল্লিতে বিজেপি তাদের প্রথম দফার প্রার্থী তালিকা প্রকাশ করেছে। ৫২ জনের সেই তালিকায় রয়েছে দলের রাজ্য সভাপতি দিলীপ ঘোষের নাম। প্রার্থী করা হয়েছে রাজ্য বিজেপি’র সম্পাদক তথা অভিনেত্রী লকেট চট্টোপাধ্যায়কে। তবে প্রথম দফার তালিকায় নাম রাখা হয়নি রাজ্য বিজেপি মহিলা মোর্চার সভাপতি রূপা গঙ্গোপাধ্যায়ের।  
রাজ্য সভাপতি কেন প্রার্থী?
দলের একাংশের মতে, ২০১৪ সালের লোকসভা নির্বাচনে রাজ্যে বিজেপি’র পালে যে হাওয়া দেখা গিয়েছিল, তা এখন অনেকটাই স্তিমিত। ফলে কর্মীদের মধ্যেও হতাশা তৈরি হয়েছে। দলের ওই অংশের মতে, কর্মীদের মনোবল ফেরাতেই বিজেপি’র রাজ্য সভাপতিকে প্রার্থী করা হল। যাতে তিনি সামনে থেকে নির্বাচনী লড়াইয়ে নেতৃত্ব দিতে পারেন। যদিও এই সিদ্ধান্ত নজিরবিহীন নয়। এর আগেও বিজেপি’র রাজ্য সভাপতিদের প্রার্থী হওয়ার নজির রয়েছে।  
প্রথম দফার প্রার্থী তালিকায় দেখা যাচ্ছে, খড়্গপুর (সদর) বিধানসভা কেন্দ্র থেকে প্রতিদ্বন্দ্বিতা করবেন দিলীপ। তবে তাঁর বাড়ি নয়াগ্রাম বিধানসভা কেন্দ্রের গোপীবল্লভপুরে। তাহলে কেন তাঁকে খড়্গপুরে পাঠানো হল তা নিয়ে দলের মধ্যেই প্রশ্ন উঠেছে। বীরভূমের ময়ূরেশ্বর আসন থেকে লড়বেন লকেট। মমতা বন্দ্যোপাধ্যায়ের বিরুদ্ধে ভবানীপুর বিধানসভা কেন্দ্র থেকে প্রতিদ্বন্দ্বিতা করবেন নেতাজি পরিবারের সদস্য চন্দ্র বসু। এদিন রাতে প্রার্থী তালিকা প্রকাশের আগেই দুপুরে চন্দ্রের নাম ঘোষণা করেন কেন্দ্রীয় মানবসম্পদ উন্নয়নমন্ত্রী স্মৃতি ইরানি। প্রসঙ্গত, গত ২৫ জানুয়ারি হাওড়াতে দলের সর্বভারতীয় সভাপতি অমিত শাহের জনসভায় বিজেপি’তে যোগ দিয়েছিলেন চন্দ্র।
দলের একমাত্র বিধায়ক শমীক ভট্টাচার্যকে তাঁর বসিরহাট (দক্ষিণ) আসন থেকেই প্রার্থী করেছে বিজেপি। দলের আরেক তারকা মুখ জয় বন্দ্যোপাধ্যায়কে দাঁড় করানো হয়েছে বীরভূমের সিউড়ি আসনে। প্রসঙ্গত, গত লোকসভা নির্বাচনে বীরভূম আসনে প্রার্থী হয়েছিলেন জয়।
রাজনীতির কারবারিদের একাংশের বক্তব্য, ২০১৪ সালের লোকসভা নির্বাচনের পর রাজ্যে যে কটি জেলায় বিজেপি’র সংগঠনের কিছুটা শ্রীবৃদ্ধি হয়েছিল, তার অন্যতম হল বীরভূম। সে কারণেই দলের তারকা মুখদের বীরভূমেই বেশি করে প্রার্থী করা হয়েছে। দুধকুমার মণ্ডলকে বীরভূমের কোনও একটি বিধানসভা কেন্দ্র থেকে প্রার্থী করা হবে বলে তাঁকে আশ্বস্ত করা হলেও প্রথম দফার তালিকায় অবশ্য তাঁর নাম নেই।
বাঁকুড়া আসনে প্রার্থী করা হয়েছে দলের রাজ্য সহ-সভাপতি সুভাষ সরকারকে। ২০১৪ সালে বাঁকুড়া লোকসভা কেন্দ্রে প্রার্থী হয়েছিলেন তিনি। হুগলির ধনেখালি আসনে প্রার্থী হয়েছেন প্রাক্তন ফুটবলার ষষ্ঠী দুলে। আসানসোল উত্তর কেন্দ্রের প্রার্থী জেলা বিজেপি’র প্রাক্তন সভাপতি নির্মল কর্মকার। প্রথম দফার তালিকাতে মাত্র ৫২ জনের নাম থাকা প্রসঙ্গে বিজেপি নেতৃত্ব জানিয়েছেন, দফাওয়াড়ি তালিকা তৈরি হয়েছে। আস্তে আস্তে পুরোটাই প্রকাশিত হবে।